VENDIM
Nr. 265, datë 28.12.2020

[bookmark: _Hlk59538055][bookmark: _Hlk59539406]PËR MIRATIMIN E “RREGULLAVE PËR MONITORIMIN E TREGUT TË GAZIT NATYROR” NË SHQIPËRI

Në mbështetje të nenit 16, pika 24, të ligjit nr. 102/2015, “Për sektorin e gazit natyror”, të ndryshuar; të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 26, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 28.12.2020, mbasi shqyrtoi relacionin e përgatitur nga Drejtoria e Gazit Natyror, me nr. 142/8 prot., datë 24.12.2020, “Për miratimin e rregullave për monitorimin e tregut të gazit natyror” në Shqipëri.
konstatoi se: 
- Me vendimin nr. 164 datë 22.10.2020, Bordi i ERE-s ka vendosur, “Fillimin e procedurës për shqyrtimin e draftit të ‘Rregullave për monitorimin e tregut të gazit natyror’ në Shqipëri”.
- Në vijim të kësaj vendimmarrje, u bënë publikimet në faqen e web-it të ERE-s, njoftimi në median e shkruar me shkresën e ERE-s nr. 62/31 prot., datë 29.10.2020, si dhe njoftimi për botimin në Fletoren Zyrtare me shkresën e ERE nr.68/37 prot., datë 3.11.2020, botuar në Fletoren Zyrtare nr. 195, datë 11.11.2020.
- Për të marrë opinionet e palëve të interesuara, referuar vendimit të Bordi i ERE-s me nr. 164, datë 22.10.2020, ERE, me anë të shkresës nr. 1161 prot., datë 2.11.2020, iu drejtua Ministrisë së Infrastrukturës dhe Energjisë (MIE), Autoritetit të Konkurrencës (AK), “Anio Oil & Gas” sh.p.k., “Phoenix Petroleum” sh.a., “Albgaz” sh.a., “C.G.C” sh.p.k., “Balkgaz” sh.p.k., “TAP AG Albania” sh.p.k., Sekretariatit të Komunitetit të Energjisë Elektrike me qëllim që palët e interesuara të shprehnin, brenda 30 ditëve, opinionet dhe komentet e tyre.
- Në përfundim të afateve, me qëllim dhënien apo marrjen e mendimeve ose propozimeve në lidhje me draftin e “Rregullave për monitorimin e tregut të gazit natyror”, rezulton se Ministria e Infrastrukturës dhe Energjisë (MIE) me shkresën nr.7788/1 prot., datë 16.12.2020, protokolluar në ERE me nr.1161/2 prot., datë 17.12.2020, ka shprehur dakordësinë e saj.
- Sekretariati i Komunitetit të Energjisë, me anë të një email-i zyrtar më datë 9.12.2020, parashtron disa komente dhe pyetje për: nenin 1, pika 5; nenin 2, pika 1, shkronja “d”; nenin 2, pika 3; nenin 4, pika 1; nenin 5, pika 1; nenin 5, pika 2; nenin 10, pika 2; nenin 12, pika 4; nenin 12, pika 5; nenin 14; nenin 20, pika 1; të cilat u shqyrtuan në relacionin përkatës.
- Nuk rezulton të ketë asnjë koment, vërejtje apo sugjerim nga palët e tjera të interesit në lidhje me përmbajtjen e draftit të “Rregullave për monitorimin e tregut të gazit natyror” me të cilin Bordi i ERE-s ka filluar procedurën.
Për gjithë sa më sipër, Bordi i ERE-s

VENDOSI:

1. Miratimin e “Rregullave për monitorimin e tregut të gazit natyror” në Shqipëri.
2. Hyrja në fuqi e “Rregullave për monitorimin e tregut të gazit natyror” do të jetë 1 korrik 2021.
[bookmark: _GoBack]3. Drejtoria e Gazit Natyror të njoftojë palët e interesit për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

